b"\n_START_ARTICLE_\nBritish Expeditionary Force (f\xc3\xb8rste verdenskrig)\n_START_PARAGRAPH_\nBritish Expeditionary Force (BEF) var den britiske h\xc3\xa6rens styrker som ble sendt til Frankrike og Belgia under f\xc3\xb8rste verdenskrig. BEF ble opprettet av krigsminister Richard Haldane etter boerkrigen i tilfelle Storbritannia p\xc3\xa5 kort varsel skulle beh\xc3\xb8ve \xc3\xa5 sende en styrke for \xc3\xa5 delta i en oversj\xc3\xb8isk krig.\n_START_SECTION_\nBakgrunn\n_START_PARAGRAPH_\nBritiske styrker var til stede ved vestfronten f\xc3\xb8r det f\xc3\xb8rste slaget ved Ypres, 22. november 1914. De overlevende fra disse kampene ble senere tildelt Mons Star. 26. desember 1914 ble styrkene delt i \xc2\xabF\xc3\xb8rste britiske Arme\xc2\xbb og \xc2\xabAndre britiske Arme\xc2\xbb. I l\xc3\xb8pet av krigen kom det ogs\xc3\xa5 til en tredje, fjerde og femte britiske arm\xc3\xa9)._NEWLINE_Navnet British Expeditionary Force (BEF) ble den offisielle betegnelsen for den britiske h\xc3\xa6ren i Frankrike og Flandern igjennom hele 1. verdenskrig.\n_START_SECTION_\nDe foraktlige (krigspropaganda)\n_START_PARAGRAPH_\nI rent propaganda\xc3\xb8yemed er det hevdet at den engelske h\xc3\xa6rstyrken, i en dagsbefaling fra Keiser Wilhelm den 19. august 1914, skulle ha omtalt general French' \xc2\xabver\xc3\xa4chtlich kleines Heer\xc2\xbb (= foraktlig lille h\xc3\xa6r)._NEWLINE_P\xc3\xa5standen g\xc3\xa5r ut p\xc3\xa5 at utsagnet ved en feil ble oversatt med adverbet \xc2\xabforaktlige\xc2\xbb til \xc2\xabthis contemptible small army\xc2\xbb istedenfor adjektivet \xc2\xabforaktlig\xc2\xbb (= contemptibly), slik at det ble h\xc3\xa6ren selv og ikke dens st\xc3\xb8rrelse, som var gjenstand for keiserens kritikk. P\xc3\xa5 humoristisk vis skulle s\xc3\xa5 utsagnet ha blitt tatt opp av soldatene, som med ironisk avsky til fienden begynte \xc3\xa5 kalle seg selv for \xc2\xabThe Contemptibles\xc2\xbb (= de foraktlige). \xc3\x98kenavnet ble s\xc3\xa5ledes snudd til en hedersbetegnelse som ogs\xc3\xa5 ble hengende ved veteranene, som kalte seg \xc2\xabThe Old Contemptibles\xc2\xbb._NEWLINE_Der er imidlertid aldri funnet noe bevis for at en slik dagsbefaling noen gang var blitt sendt ut. Etter krigen har den tidligere keiseren benektet utsagnet, og det finnes da heller ikke noen slik dagsbefaling bevart i de tyske krigsarkivene. Keiseren hevdet tvert imot at han gjentagne ganger hadde understreket hvor viktig det var ikke \xc3\xa5 undervurdere motstanderen. Mye tyder p\xc3\xa5 at dagsbefalingen ble skapt av Frederick Maurice i det britiske krigsministerium for \xc3\xa5 oppildne soldatene til innsats."